हिंदी साहित्य के प्रकाशन की ब्रिटेन में कभी कोई व्यवस्था नहीं रही है। बी.बी.सी. के लेखकों और कवियों को छोड़ कर अन्य छिटपुट लिखने वाले लेखकों और कवियों का आपसी जुड़ाव बिल्कुल नहीं था। अधिकांशतः लेखकों और कवियों की रचनाएँ डायरी के पन्नों में ही बंद रह जाती। फिर भी कभी-कभी बात-चीत के दौरान पता चलता है कि कुछ लेखक और कवि भारत के पत्र-पत्रिकाओं में समय-समय पर छप रहे थे जैसे- लंदन के सोहन राही, कॉवेन्ट्री के प्राण शर्मा, कैंब्रिज के सत्येंद्र श्रीवास्तव, डॉ. श्याम मनोहर पांडे, किशोर वर्मा, सुरेंद्र नाथ लाल, धर्मेंद्र गौतम, धर्म पाल शर्मा, तोषी अमृता, उषा सिंह (राजे) आदि। उस समय हिंदी के किताबों की सिर्फ़ एक दुकान होती थी, वह थी विद्यार्थी जी की, जो पुराने ब्रिटिश म्यूज़ियम के सामने हुआ करती थी। आजकल स्टार पब्लिकेशन की खूब बड़ी और भव्य दुकान है। अमरनाथ वर्मा जी पुस्तकें लेखकों के सहयोग से आसानी से छाप देते हैं। अतः अब आपको कई ऐसे लेखक इंग्लैंड में मिल जाएँगे जिनकी पुस्तकें छप चुकी हैं। ब्रिटेन की एथनिक लाइब्रेरी में हिंदी की पुस्तकें, ऑडियो और विडियो टेप, सीडी, अख़बार आदि सब मिल जाते हैं। वस्तुतः अब दृश्य बदल चुका है। हिंदी खुले में आ चुकी है। अब तो प्रति दिन हिंदी का कोई-न-कोई कार्यक्रम ब्रिटेन में होता रहता हैं।